L-eks Ministru Jason Azzopardi kien iltaqa' man-negozjant u sostenitur tal-Partit Nazzjonalista, Żaren Vassallo, u wiegħdu kompromess dwar l-art tal-Löwenbräu f'Ħal Qormi. Dan huwa dettall ġdid li jkompli jitfa' dawl dwar kif inħadem id-deal tal-art f'Ħal Qormi, stmata madwar tmien miljun ewro mill-Awditur Ġenerali. Kien il-Ministru għall-Ġustizzja, Owen Bonnici, li żvela dan it-tagħrif u saħansitra qal li dan huwa sostnut minn informazzjoni ġuramentata. Informazzjoni li lanqas l-Awditur Ġenerali ma kien konxju tagħha meta ħejja r-rapport dwar dan il-każ. Rapport li ta kundanna l-proċess u lil Jason Azzopardi. Il-Ministru Bonnici fisser kif wara mistoqsija parlamentari tad-Deputat Laburista Charles Buhagiar, fl-2011, dwar ftehim fuq l-art ta' Ħal Qormi fl-2009, il-Kummissarju tal-Artijiet bagħat ittra lill-kumpanija ta' Żaren Vassallo, Cater Group Limited, biex dak maqbul sentejn qabel jitħassar. Iżda, Vassallo kellem lil Jason Azzopardi li min-naħa tiegħu wiegħdu kompromess. Fit-30 ta' Jannar tal-2012, sena biss qabel l-elezzjoni ġenerali, Jason Azzopardi, ħatar kumitat maħtur minn tliet periti, wieħed minnhom magħzul minn Żaren Vassallo. Huma stmaw il-valur tal-art bil-prezz tas-sena tal-1990, proprju ftit iktar minn €700,000. Dan meta skont ir-rapport tal-Awditur Ġenerali l-art kienet tiswa €8,000,000. Bl-approvazzjoni ta' Jason Azzopardi, fil-5 ta' Gunju 2012, il-Gvern aċċetta l-istima medjokri, biex Vassallo spiċċa għandu jieħu mingħand il-Gvern. Quddiem dawn il-fatti ġodda, il-Ministru Owen Bonnici appella biex Jason Azzopardi jisma' minn dak li qal l-Awdituri Ġenerali u jerfa' r-responsabbiltà politika. Jekk ma jagħmilx hekk irid iwieġeb il-Kap tal-Oppożizzjoni. "Simon Busuttil għandu test quddiemu. Ilu jgħid ħafna li jekk isir il-ħażin jieħu azzjoni wara ftit sekondi biex ikeċċi lil min għamel ħażin. Għalhekk qed nistenna lil Simon Busuttil ikeċċi lil Jason Azzopardi," qal il-Ministru Bonnici. Jason Azzopardi rreaġixxa għall-konferenza tal-aħbarijiet billi ċaħad id-dettalji li ħarġu. "Nhar it-Tnejn li ġej, se nkun qed niftaħ proċeduri legali ta' libell kontra l-Ministru Owen Bonnici dwar il-gidba li vvinta dwari u kummenti li vvinta li jien għedt fil-konfront ta' Żaren Vassallo. Din hija gidba mill-bidu sal-aħħar u għaliha, Owen Bonnici se jkollu jwieġeb fil-Qorti," qal Jason Azzopardi li f'reazzjoni isterika qal li Owen Bonnici "jkun minn tal-ewwel jitbissem quddiem il-kameras" iżda qed jigdeb fuqu. ''Be my guest' wieġbu dlonk il-Ministru Bonnici, bil-Partit Laburista saħansitra jippubblika stqarrija oħra u jgħid li f'dan il-każ għad hemm iktar fatti ġodda x'jinkixfu. "Ir-reazzjoni isterika ta' Jason Azzopardi għat-tħabbira ta' aktar informazzjoni, din id-darba ġuramentata, b'rabta mal-każ tal-art f'Ħal Qormi turi l-istat ta' paniku li għandhom Simon Busuttil u wieħed mid-deputati ewlenin tiegħu dwar każ skandaluż li dwaru l-Awditur Generali bi kliem mill-iktar iebes qal li x-Shadow Minister tal-Ġustizzja, Demokrazija u Drittijiet taċ-Ċittadini Jason Azzopardi għandu jerfa' responsabbiltà politika," qal il-Partit Laburista. Il-Partit Laburista żied li minflok jipprova jagħmel is-sarimi permezz tad-deputati tiegħu, ikun aħjar għal Simon Busuttil, li fuq ħaddieħor irid jagħmilha ta' judge and jury, li jgħaddi dan it-test ta' korrettezza politika li għandu quddiemu u juri l-bieb ta' barra lil Jason Azzopardi. Xahar wara li l-Gvern Nazzjonalista kien aċċetta stima medjokri ta' ftit iktar minn €700,000 għall-art tal-Löwenbräu f'Ħal Qormi, is-sostenitur tal-Partit Nazzjonalista Żaren Vassallo kien ta kwart ta' miljun ewro lill-Partit Nazzjonalista. Fil-fatt, id-deal tal-Löwenbräu ngħalaq f'Ġunju u l-għotja saret f'Lulju tal-2012, fi żmien li Simon Busuttil kien diġà ċentrali fit-tmexxija tal-Partit Nazzjonalista bħala delegat speċjali tal-Prim Ministru Lawrence Gonzi u awtur ta' manifesti elettorali. Għotja ta' kwart ta' miljun ewro li kienet ikkonfermata mill-eks Segretarju Ġenerali Paul Borg Olivier u s-Segretarju Ġenerali ta' issa Rosette Thake u għalkemm kien intqal li hija self qatt ma ntqal jekk tħallsux lura.